ครม. อนุมัติเป้าหมายนโยบายการเงิน ปี 2565 กำหนดอัตราเงินเฟ้อทั่วไปร้อยละ 1 – 3 เช่นเดียวกับปี 2564
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า คณะรัฐมนตรีอนุมัติเป้าหมายของนโยบายการเงิน ประจำปี 2565 ตามที่กระทรวงการคลังเสนอ โดยกำหนดอัตราเงินเฟ้อทั่วไปอยู่ในช่วงร้อยละ 1 - 3 ซึ่งเป็นรูปแบบเดียวกันกับปี 2564 เนื่องจากอัตราเงินเฟ้อดังกล่าวเป็นระดับที่เหมาะสมกับบริบทของเศรษฐกิจที่ได้รับผลกระทบจากสถานการณ์การแพร่ระบาดของโรคโควิด-19 รวมถึงเอื้อต่อการเติบโตทางเศรษฐกิจที่สอดคล้องกับศักยภาพของระบบเศรษฐกิจไทย ซึ่งจะช่วยเพิ่มความยืดหยุ่นในการดำเนินนโยบายการเงินให้สามารถรองรับความผันผวนของอัตราเงินเฟ้อทั่วไปที่อาจเกิดขึ้นในอนาคต สำหรับการติดตามความเคลื่อนไหวของเป้าหมายของนโยบายการเงิน ทางกระทรวงการคลังและธนาคารแห่งประเทศไทยจะหารือร่วมกัน เพื่อให้สามารถบรรลุเป้าหมายของนโยบายการเงินอย่างมีประสิทธิภาพ รวมถึงจัดทำรายงานผลการดำเนินนโยบายการเงินทุกครึ่งปี แจ้งให้รัฐมนตรีว่าการกระทรวงการคลังทราบ